বছর তিরিশের বীরেন্দ্র সিং। বধির। তাই ডাক নাম গুঙ্গা পেহেলবান। বাংলায় বলি পালোয়ান। কুস্তি করে তিনি এখন খ্যাতির শীর্ষে। অজস্র দংগল জিতেছেন এবং একাধিক আন্তর্জাতিক প্রতিযোগিতায় তারিফ কুড়িয়েছেন। ওঁকে নিয়ে সিনেমা হয়েছে। সেই ছবি আন্তর্জাতিকপুরস্কারও পেয়েছে। ওঁর সাহস আর দক্ষতাই বীরেন্দ্রকে আজ বনিয়ে তুলেছে ভারতীয় বধির ক্রীড়াবিদদের প্রধান মুখ। যেখানে গেছেন সেখানেই জয়জয়কার। যেমন ডেফলিম্পিকস (Deaflympics)-এ একটি রৌপ্য ও একটি ব্রোঞ্জ পদক জিতেছেন। বিশ্ব বধির কুস্তি প্রতিযোগিতাতেও (world deaf wrestling championship) জিতে এনেছেন একটি রৌপ্য পদক ও একটি ব্রোঞ্জ পদক। গোটা দেশ টিভিতে দেখেছে। বীরেন্দ্রর জন্য গলা ফাটিয়েছে। বধির এই পালোয়ান সেসব শুনতে পাননি। যখন জিতেছেন দেশ গর্বিত হয়েছে। পরাজয়ের গ্লানি শুধু একা বয়ে বেড়িয়েছেন। কোনও বিশেষ মর্যাদা পাননি। পেট চালাতে নিয়মিত কাদা-কুস্তির আখড়ায় নামতে বাধ্য হন বীরেন্দ্র। এখনও।